T.Kərimli. Təşəkkür edirəm. Hörmətli cənab Sədr, hörmətli deputatlar! Əli müəllimin məruzəsi ilə tam razıyam. Doğrudan da, əgər Konstitusiyaya belə bir norma salınıbsa, başqa bir əlac yoxdur. Konstitusiyanın 89-cu maddəsi bunu nəzərdə tutursa, artıq etik məsələ mənəvidən çıxıb hüquqi meyar olur. Ona görə də görünür, etika haqqında qanuna ehtiyac var. Əlbəttə, bu başqa bir məsələdir. Mən bu yaxınlarda baxdım, polis, prokurorluq, hakim, notariat, dövlət qulluğu və sair haqqında çoxlu etik kodekslər, qanunlar var. Demək olar ki, 80 faizi eynidir. Əlbəttə, keçən dəfə də dediyim kimi, bələdiyyə üzvlərinin etik kodeksi müzakirə olunan zaman bəlkə də bunların hamısını birləşdirib bir ümummilli kodeks halına salmaq olardı. Amma təəssüf ki, müəyyən cəza fərqləri olduğuna görə, görünür, bu, mümkün deyil. Bu məsələyə komitə tərəfindən baxılıb. Deyərdim ki, Əli müəllim, Vüsal müəllim və digərləri bu qanun layihəsini gücləri çatan qədər lakonik qaydada işləyiblər. Hətta bəzi müddəalar, dövlət qulluğunda olan çox səhv ifadələr var ki, orada öz əksini tapmayıb. Bununla bağlı çoxlu işlər görülüb.